b'\n_START_ARTICLE_\nTatjana Ognjanovi\xc4\x87\n_START_SECTION_\n\xc5\xbdivljenjepis\n_START_PARAGRAPH_\nSvojo glasbeno pot je za\xc4\x8dela pri prof. Darinki Berneti\xc4\x8d na Srednji glasbeni \xc5\xa1oli. \xc5\xa0tudij klavirja je nadaljevala na Akademiji za glasbo v Ljubljani v razredu prof. Dubravke Tom\xc5\xa1i\xc4\x8d Srebotnjak. Pri njej je kon\xc4\x8dala dodiplomski in podiplomski \xc5\xa1tudij (1986 in 1990). Med letoma 1986 in 1993 se je na Dunaju izpopolnjevala pri prof. Hansu Petermandlu in \xc5\xa1e dodatno pri znanem ruskem pianistu in pedagogu Viktorju Mer\xc5\xbeanovu. Bila je gostja doma\xc4\x8dih in tujih festivalov in je nagrajenka klavirskih tekmovanj v Portu, Atenah, v Valenciji in Jaenu. Koncertirala je po evropskih in azijskih dr\xc5\xbeavah. Njen repertoar obsega skladbe od baro\xc4\x8dnih do sodobnih glasbenih stilov._NEWLINE_Je \xc4\x8dlanica Tria Amael, ki deluje od leta 1999. Leta 1993 se je kot pedagoginja zaposlila na Akademiji za glasbo v Ljubljani. V tej ustanovi je bila 1999 izvoljena v naziv izredna profesorica. Pod njenim mentorstvom so klavir do\xc5\xa1tudirali mnogi mladi slovenski pianisti. Njeni u\xc4\x8denci so: Tatjana Kau\xc4\x8di\xc4\x8d, Ilonka Kova\xc4\x8di\xc4\x8d-Pucihar, Ivana Marija Vidovi\xc4\x87, Ivan Fer\xc4\x8di\xc4\x8d in drugi.'